section_heading: Sustavi konkurentnih sila
paragraph_text: Prema tome, vrijedi zakon komutacije koji govori da se zadane sile mogu bilo kojim redom nizati u poligonu sila (ili trokutu sila), a da se pri tome ne mijenja iznos, pravac i smjer rezultante. Odatle se može zaključiti da je metoda sastavljenja konkurentnih (kolinearnih) sila samo poseban slučaj pravila poligona sila kada su kutovi poligona jednaki 0° ili 180°. Sastavljanjem u rezultantu više sila koje djeluju na jednu točku dolazi se postupno primjenom pravila paralelograma sila do sljedećeg zaključka: sustav proizvoljnog broja konkuretnih sila jednakovrijedan (ekvivalentan) je jednoj sili, rezultanti ili glavnom vektoru, koja je jednaka vektorskom zbroju svih tih sila i prolazi kroz točku u kojoj se sijeku njihovi pravci djelovanja. Ako je na primjer, zadan sustav konkurentnih sila <math>\scriptstyle\vec F_1</math>, <math>\scriptstyle\vec F_2</math>,...<math>\scriptstyle\vec F_n</math> koje djeluju na kruto tijelo u točkama A<sub>1</sub>, A<sub>2</sub>,...A<sub>n</sub>, onda se primjenom drugog pravila statike, hvatišta tih sila mogu pomaknuti u točku u kojoj se sijeku pravci njihovih djelovanja. Tako se dobiva prostorni sustav sila sa zajedničkim hvatištem u sjecištu njihovih pravaca djelovanja. Sastavljanjem sila <math>\scriptstyle\vec F_1</math>, <math>\scriptstyle\vec F_2</math>,...<math>\scriptstyle\vec F_n</math>dobiva se njihova rezultanta: <math> \vec R = \vec F_1 + \vec F_2 +... \vec F_n </math>.